
SAVJET MLADIH GRADA NOVSKE

KLASA: 024-11/26-01/2
URBROJ: 2176-4-01-26-1
Novska, 9. travnja 2026.
Na temelju članka 15. Zakona o savjetima mladih ("Narodne novine", broj 41/14 i 83/23) i članka 18. Odluke o osnivanju Savjeta mladih Grada Novske ("Službeni vjesnik“ broj 92/23) , Savjet mladih Grada Novske  na sjednici održanoj dana  14. travnja 2026. godine donio je

POSLOVNIK O RADU SAVJETA MLADIH GRADA NOVSKE
 I. OPĆE ODREDBE 
Članak 1.
Ovim se Poslovnikom o radu Savjeta mladih Grada Novske (u daljnjem tekstu: Poslovnik) uređuje konstituiranje, izbor predsjednika Savjeta mladih Grada Novske i njegovog zamjenika te način rada i odlučivanja Savjeta mladih Grada Novske (u daljnjem tekstu: Savjet mladih). 

Članak 2.
Odredbe ovoga Poslovnika primjenjuju se na članove Savjeta mladih i na druge osobe koje su nazočne sjednicama Savjeta mladih. 
Članak 3.
O pravilnoj primjeni odredbi ovoga Poslovnika brine predsjednik Savjeta mladih, a u njegovom odsustvu zamjenik predsjednika. 
Članak 4.
Riječi i pojmovni sklopovi koji u ovom Poslovniku imaju rodno značenje, bez obzira jesu li korišteni u muškom ili ženskom rodu, odnose se na jednak način na oba roda. 

II. KONSTITUIRANJE SAVJETA MLADIH 
Članak 5.
Konstituirajuću sjednicu Savjeta mladih saziva predsjednik Gradskog vijeća Grada Novske, u roku od 30 dana od dana objave rezultata izbora, koji sjednicom predsjedava do izbora predsjednika Savjeta mladih. 
Predsjedavatelj ima, do izbora predsjednika Savjeta mladih, sva prava i dužnosti predsjednika u pogledu predsjedavanja sjednicom. 
Savjet mladih se smatra konstituiranim izborom predsjednika. 
Nakon izbora predsjednika Savjeta mladih, izabrani predsjednik preuzima predsjedavanje sjednicom. 
Članak 6.
Predsjednika i zamjenika predsjednika Savjeta mladih biraju članovi Savjeta mladih na konstituirajućoj sjednici iz reda svojih članova, sukladno odredbama Zakona o savjetima mladih.
 
Prijedlog za izbor predsjednika i zamjenika predsjednika Savjeta mladih daje se javno na konstituirajućoj sjednici Savjeta mladih.
Ako ima više prijedloga za izbor predsjednika i zamjenika predsjednika Savjeta mladih, o svakom prijedlogu glasa se pojedinačno, prema redoslijedu davanja prijedloga.
Član Savjeta mladih može sudjelovati u predlaganju samo jednog kandidata za predsjednika odnosno zamjenika predsjednika Savjeta mladih. 
Ako Savjet mladih u roku od 30 dana od dana proglašenja službenih rezultata izbora za članove Savjeta mladih ne izabere predsjednika Savjeta mladih, Gradsko vijeće Grada Novske objavit će novi javni poziv za izbor članova Savjeta mladih. 
Članak 7.
Predsjednika i zamjenika predsjednika Savjeta mladih bira se i razrješuje većinom glasova svih članova Savjeta mladih. 
Članak 8.
Predsjednik Savjeta mladih zastupa i predstavlja Savjet mladih te obavlja druge poslove utvrđene Zakonom o  Savjetima mladih,  Odlukom o osnivanju Savjeta mladih Grada Novske i ovim Poslovnikom. 
Predsjednika Savjeta mladih u slučaju njegove spriječenosti ili odsutnosti zamjenjuje zamjenik predsjednika. 
III. NAČIN RADA I ODLUČIVANJA SAVJETA MLADIH 
Članak 9.
Savjet mladih radi na sjednicama koje se održavaju kao redovite ili izvanredne, a saziva ih i njima predsjeda predsjednik Savjeta mladih.
Članak 10.
Redovite sjednice Savjeta mladih predsjednik saziva najmanje jednom u tri  mjeseca, a po potrebi i češće.
Sjednica Savjeta mladih može se održati i elektroničkim putem.
Članovima Savjeta mladih koji ne mogu nazočiti sjednici Savjeta koja se održava fizički, omogućit će se sukladno tehničkim i organizacijskim mogućnostima, sudjelovanje na sjednici Savjeta elektroničkim putem, odnosno audio i/ili videokonferencijskim putem.
Članovi Savjeta mladih koji će na sjednici Savjeta mladih sudjelovati na način opisan stavkom 4. ovoga članka, o tome će predsjednika Savjeta obavijestiti najkasnije tri dana prije održavanja sjednice Savjeta mladih.
Predsjednik Savjeta mladih dužan je na prijedlog najmanje 1/3 članova Savjeta sazvati izvanrednu sjednicu Savjeta u roku  15 dana od dana dostave zahtjeva.
Članak 11.
Savjet mladih o pitanjima iz djelokruga rada može odlučivati i donositi akte, ako je na sjednici nazočna većina članova Savjeta.
Savjet mladih odlučuje većinom glasova ako je na sjednici nazočna većina članova Savjeta mladih, osim ako Zakonom o savjetima mladih nije određeno drukčije.
Ako su prilikom odlučivanja glasovi podijeljeni na jednak broj glasova za i protiv, odlučujući je glas predsjednika.
Član Savjeta koji ima osobni interes u donošenju odluka o nekim pitanjima, može sudjelovati u raspravi o tom pitanju, ali je izuzet od odlučivanja.
Članak 12.
U radu Savjeta mogu sudjelovati i osobe koje nisu članovi Savjeta, ako svojim radom mogu pridonijeti boljem radu Savjeta u pripremi stručnih podloga za zauzimanje stajališta na postupku izrade, donošenja i provedbe Programa rada Savjeta i drugih akata iz djelokruga rada Savjeta, te davanju mišljenja, prijedloga i preporuka Gradskom vijeću u vezi s donošenjem odluka i programa od interesa za mlade.
Osobe iz stavka 1. ovoga članka sudjeluju u radu Savjeta, ali bez prava glasovanja na sjednicama Savjeta.
Na sjednice Savjeta se, prema potrebi, pozivaju i predstavnici pojedinih tijela Grada, ako to zahtijeva sadržaj dnevnog reda o kojem raspravlja i odlučuje Savjet.
Članak 13.
Predsjednik Gradskog vijeća po potrebi, a najmanje svakih šest mjeseci održava zajednički sastanak sa Savjetom mladih, na koji po potrebi poziva i druge članove Gradskog vijeća i drugih tijela Grada Novske, a može pozvati i stručnjake iz pojedinih područja vezanih za mlade i rad s mladima. 

Gradonačelnik po potrebi, a najmanje svakih šest mjeseci održava zajednički sastanak sa Savjetom mladih na kojem se raspravlja o svim pitanjima od interesa za mlade te o međusobnoj suradnji i drugim pitanjima. 
Članak 14.
Sjednica Savjeta mladih saziva se pisanim pozivom, osobnom dostavom, poštom ili elektronski. 
Poziv za sjednicu s prijedlogom dnevnog reda, zapisnikom i materijal o kojem će se raspravljati na sjednici dostavlja se članovima Savjeta mladih, pozvanim osobama i Upravnom odjelu za društvene djelatnosti (zbog arhive), u pravilu, najmanje tri dana prije održavanja sjednice. 
Iznimno od odredbe stavka 2. ovoga članka, kada se radi o stvarima hitne prirode, predsjednik može odrediti i kraći rok za sazivanje sjednice i dostavu materijala.  
Poziv za sjednicu i zapisnici Savjeta mladih dostavljaju se upravnom tijelu Grada Novske nadležnom za rad Gradskog vijeća, a po potrebi i drugim  upravnim tijelima Grada Novske u čijem su djelokrugu pojedini poslovi vezani uz programske aktivnosti Savjeta mladih. 
Članak 15.
Savjet mladih može pravovaljano odlučivati ako je sjednici nazočna većina članova Savjeta mladih. U radu Savjeta mladih mogu sudjelovati, bez prava odlučivanja, i stručnjaci iz pojedinih područja vezanih za mlade i skrb o mladima. 
Članak 16.
Ako predsjednik Savjeta mladih utvrdi da sjednici nije nazočan dovoljan broj članova za održavanje sjednice, odgodit će sjednicu. 

Započetu sjednicu predsjednik Savjeta mladih će prekinuti: 
· ako se tijekom sjednice do usvajanja dnevnog reda broj nazočnih članova smanji ispod broja potrebnog za održavanje sjednice, 
· ako dođe do težeg remećenja reda na sjednici, a predsjednik nije u mogućnosti održati red uz primjenu mjera iz članka 21. ovoga Poslovnika, 
· ako je za raspravljanje i odlučivanje o pojedinom predmetu potrebno pribaviti dodatnu dokumentaciju. 
U slučaju odgode ili prekida sjednice predsjednik Savjeta mladih će zakazati sjednicu ili nastavak sjednice za određeni dan i sat.
Članak 17.
Dnevni red sjednice utvrđuje se na početku sjednice. 

Prijedlog dnevnog reda može se na sjednici mijenjati ili dopunjavati na način da se pojedini predmet izostavi iz dnevnog reda ili da se prijedlog dnevnog reda dopuni pojedinim predmetom. 
Ako se predlaže dopuna dnevnog reda, članovima Savjeta mladih se uz prijedlog za dopunu dnevnog reda daju i materijali po predloženoj dopuni. 
O predloženoj promjeni dnevnog reda glasuje se na način da se najprije glasuje o prijedlogu da se pojedini predmet izostavi iz dnevnog reda, a zatim da se dnevni red dopuni pojedinim predmetom. 
Nakon što je utvrđena izmjena,  usvojen dnevni red, predsjednik Savjeta mladih može prema potrebi, promijeniti redoslijed rasprave o pojedinom predmetu utvrđenog dnevnog reda samo ako se neka točka veže za drugu točku dnevnog reda. 
    Članak 18.
Ako sjednici nije nazočan izvjestitelj po predloženoj točki dnevnog reda, Savjet mladih može odlučiti da se predmet izostavi s dnevnog reda. 

Članak 19.
Nakon utvrđivanja dnevnog reda, obvezno je usvojiti zapisnik s prethodne sjednice. 
Svaki član Savjeta mladih ima pravo iznijeti primjedbe na zapisnik s prethodne sjednice. 
O osnovanosti primjedbe na zapisnik odlučuje se na sjednici bez rasprave. 
Ako se primjedba prihvati, u zapisniku će se izvršiti odgovarajuća izmjena. 
Nakon usvajanja zapisnika s prethodne sjednice, pristupa se raspravi o pojedinim točkama dnevnog reda, redoslijedom utvrđenim u dnevnom redu. 
Članak 20.
Na početku rasprave izvjestitelj podnosi kratko obrazloženje o predmetu dnevnog reda. 
Na sjednici se o svakom predmetu iz dnevnog reda najprije raspravlja, a zatim odlučuje, osim ako Savjet mladih ne odluči da se o pojedinom predmetu neće raspravljati. 
Predsjednik Savjeta mladih zaključuje raspravu po pojedinom predmetu kada utvrdi da više nema prijavljenih govornika. 
Po zaključenju rasprave pristupa se glasovanju. 
Sjednica Savjeta mladih traje dok se ne iscrpi utvrđeni dnevni red. 
Članak 21.
Savjet mladih donosi odluke i zaključke većinom glasova nazočnih članova. 
Poslovnik o radu Savjeta mladih, Savjet mladih donosi većinom glasova svih članova. 
Član Savjeta mladih koji je neposredno osobno zainteresiran za donošenje odluke o nekom pitanju može sudjelovati u raspravi o tom pitanju, ali je izuzet od odlučivanja. 
Smatra sa da je član Savjeta mladih neposredno osobno zainteresiran za donošenje odluka o nekom pitanju ako se odluka odnosi na projekt u kojem sudjeluje on osobno ili pravna osoba u kojoj on ima udio u vlasništvu. 
Članak 22.
Glasovanje na sjednici je javno, i provodi se dizanjem ruke. 
Poslije glasovanja predsjednik Savjeta mladih utvrđuje rezultat glasovanja. 
Članak 23.
Red na sjednici osigurava predsjednik Savjeta mladih. U slučaju da netko od prisutnih na sjednici svojim ponašanjem ili izlaganjem remeti rad na sjednici, predsjednik ga može opomenuti ili prekinuti u govoru, a može mu i oduzeti riječ. 
U slučaju kada narušavanje reda i kršenje odredaba ovoga Poslovnika dovodi u pitanje daljnje održavanje sjednice, predsjednik može sudionika udaljiti sa sjednice. 
Članak 24.
Stručne i administrativne poslove za potrebe rada Savjeta mladih  obavlja Upravni odjel Grada Novske koji je nadležan za rad Gradskog vijeća.

Članak 25.
O radu na sjednici vodi se zapisnik. 
Zapisnik sadrži osnovne podatke o radu na sjednici, o sudjelovanju u raspravi te o usvojenim zaključcima. 
U zapisnik se unosi i rezultat glasovanja o pojedinom predmetu. 
Zapisnik potpisuju predsjednik ili zamjenik predsjednika Savjeta mladih, ako je predsjednik odsutan te zapisničar.
Članak 26.
Stručne i administrativne poslove za potrebe rada Savjeta mladih  obavlja Upravni odjel Grada Novske koji je nadležan za rad Gradskog vijeća.

IV. ZAVRŠNE ODREDBE 
Članak 27.
Ovaj Poslovnik stupa na snagu danom donošenja i bit će objavljen na službenoj mrežnoj stranici Grada Novske. 
Stupanjem na snagu ovog Poslovnika,  Poslovnik o radu Savjeta mladih Grada Novske KLASA:  KLASA:021-06/16-01/1, URBROJ: 2176/04-01-16-1 od 28. siječnja 2016. godine stavlja se izvan snage.

                                                                             
                                                                                                     Predsjednik Savjeta mladih Grada Novske
                                                                                                                                   Josip Džaja

